ত্রিপুরা বিজয়ের এ ঘটনার পর পরই ঈদ সমাগত হওয়ায় সে বছর ঢাকায় যুদ্ধ বিজয়ের আনন্দ এবং ঈদের আনন্দ যোগ হয়ে এক মহা উৎসবের রূপ পরিগ্রহ করে। নবাব এ বিজয়ের কারণে দ্বিগুণ উৎসাহে ঈদ পালন করেন এবং দরিদ্রদের মধ্যে ১,০০০ টাকা বিতরণ করার জন্য মীর সাঈদ আলী ও মীর মোহাম্মদ জামানকে আদেশ দেন। ঈদের দিন কিলা থেকে ঈদগাহ পর্যন্ত এক ক্রোশ পথে প্রচুর মুদ্রা বিতরণ করা হয়। ঈদের দিন ত্রিপুরার রাজা ধর্মমানিক্য বন্দী অবস্থায় ঢাকায় নীত হয়। ১৯ এপ্রিল ১৭২৯ তারিখে ছিল সে বছরের ঈদুল ফিতর। ত্রিপুরা রাজকে ঢাকা দুর্গে অন্তরীণ রাখার জন্য নবাব মহানুভবতার সঙ্গে নিজেই আদেশ প্রদান করেন এবং তার জন্য আহার্য ও পরিচ্ছদের ব্যবস্থা করেন। ‘তিবুরা মফতুহ’ ১১৪১ হিজরি ১৯২৯ ঈসায়ী শব্দ দ্বারা আরবি আবজাদ হাওয়াজের নিয়মে এ বিজয়ের তারিখ নির্ণয় করা হয়। ব্যতিক্রমী এ ঈদ উৎসবের ঘটনাকে কেন্দ্র করে ঢাকায় ঈদ উৎসবের ইতিহাসে যোগ হয় আরেকটি দিন। কোন বিজয়ে মুসলিম সৈন্যদের আল্লাহু আকবার শ্লোগান এবং কলেমা পাঠ, যুদ্ধবন্দীকে সসম্মানে এবং উপযুক্ত পোশাকে সম্মানের সহিত নিজেদের ঈদ উৎসবে সংযোগ ঘটানোর সাম্প্রদায়িক সম্প্রীতির ঘটনা ঢাকার ইতিহাসে এটিই প্রথম। গরিবদের দান খয়রাত ইত্যাদির মাধ্যমে সে বিজয়ের ঈদ উৎসব ঢাকায় যে ঐতিহ্য সৃষ্টি করেছিল আজও এর ধারা অব্যাহত রয়েছে। বিশেষ করে ত্রিপুরা বিজয়ের ঘটনার স্মারকে ঢাকার সে বছরের ঈদ উৎসব ইতিহাসে আজও অক্ষয় হয়ে রয়েছে।